Friday, November 4, 2011
FEDERATED FARMERS’ MEETING, NAPLANO DAGITI AKTIBIDADDA PARA ITI PASKUA 2011
Cabugao, Ilocos Sur – Naangay ti Regular Meeting ti Federated Farmers’ Association ti ili a Cabugao nga idauluan ni Elmer Guerrero Bromeo idi Nobiembre 3, 2011 a no sadino a ditoy ket trinatarda dagiti kangrunaan nga agenda a mangpatibker ti gimongda a mannalon.
Segun ken ni Mrs. Ester Aguimbag, Municipal Technologist ti DA-LGU ken manartarabay kadagitoy nga asosasion ket naregget dagiti asosasion a mangbukel kadaytoy kas ipalnaad ti natulnog a panagatendar dagiti Presidente tunggal regular a mitingda (binulan) ket mapatuladanda met nga agaktibo dagiti gimgimong ti mannalon nga adda iti sabali a barangay.
Dagiti sumaganad ti natratar iti panagmitingda:
1. Pannakaiplano ti pannakasingir dagiti naipabulod a kantidad kadagiti nakaala nga asosasion iti soft loan (P23,000) manipud iti Gobierno Munisipal babaen iti pundo ti RA 7171.
2. Pannakatulag ti Christmas Program ti Pederasion ken pannakaigannuat ti Raffle Draw a mangparegget dayta nga aktibidadda.
3. Pannakaistudiar a nasayaat dagiti dadduma pay nga annuroten ti asosasion nangruna iti attendance ti panagmiting, pannakapapintas ti rekord kas iti updating ti masterlist ti miembros ken pannakaisurat a regular ti minutos ti miting.
4. Pannaka-follow up dagiti naiteden a resolusion ken maidarirag a proyekto iti Pederasion.
Nakitaripnong ni SB Member Benedict Savellano, Chairman, Committee on Agriculture iti nasao a miting ket imbagana a kakammayet ken katinnulongna ti Ehekutibo babaen ken ni Mayor Ediboy a mangiprayoridad kadagiti lehislasion a mangidur-as ti pakaseknan dagiti mannalon.
Imbatad ti SB Member a maragsakanda a makakita ti kinaregta dagiti Farmer Leaders iti ili ket dida met agtaktak a mangilungalong kadagiti mayataday a proyekto para kadagiti mannalon ken mangngalap. # (Rinetrato ken insurat ni JOED SABIO SAJONIA/Web Research)
Posted by Bayan ng Cabugao, Ilocos Sur at 1:52 PM
Subscribe to: Post Comments (Atom)
eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn tgl_Latn eng_Latn